Pa’s, vermy dié vyf modeflaters (ongeag jou ouderdom)(Foto: Pavel Danilyuk/Pexels) Dis een ding om ŉ pa te wees, maar ŉ ander ding om soos ŉ pa aan te trek. Ongelukkig word baie pa’s mettertyd die slagoffer van swak modekeuses wat hulle maklik ouer of onversorg kan laat lyk. Hier is vyf wenke om jou voorkoms van vaal en vervelig tot modieus en vars te verhef (en selfs jou tienerkind trots te maak om langs jou in winkelsentrums te loop). Foto ter illustrasie. (Foto: Derick Daily/Unsplash) Elke pa het “daardie hemp” in sy kas waaraan hy hopeloos te lank al vasklou. Dit is ook nie nodig om jou klerekas te gebruik om te verkondig dat jy “die wêreld se beste pa” is nie. Kies netjiese, gemaklike T-hemde sonder groot slagspreuke wat meer tydloos sal wees. Foto ter illustrasie. (Foto: Old Youth/Unsplash) Nie eens George Clooney sal ŉ geruite hemp saam met ŉ kamoefleerkortbroek modieus kan laat lyk nie. Kies patrone wat in dieselfde kategorie of familie is en dra eerder ŉ variasie van dieselfde patroon. Hou ook by dieselfde kleurskema of skakerings. Veral neutrale kleure sal verhoed dat jou klerekas te vinnig verouder. Foto ter illustrasie. (Foto: Mnz/ Pexels) Deesdae hoort denimbroeke wat uitgewas, geskeur of bokant jou naeltjie sit eerder by tienermeisies as middeljarige mans. Kies jou denimbroek sorgvuldig en maak seker dat die snit en styl jou lente en liggaamsbou komplementeer. Donkerkleurige denimbroeke, soos vlootblou of swart, is dikwels ’n beter keuse as ligte kleur “pa-jeans” omdat hulle meer verslankend is en nie maklik vlek nie. Foto ter illustrasie. (Foto: Lukas/Pexels) Daar is ŉ ou gesegde wat sê dat jy ŉ man se waarde aan sy skoene kan meet. Daarom skets vuil tekkies of bruin sandale nie noodwendig die soort prentjie waaraan alle pa’s gemeet wil word nie. Belê in die beste gehalte skoene wat jou beursie toelaat en maak altyd seker dat hulle gemaklik, maar ook gepas vir die geleentheid is. Draftekkies en denimbroeke hoort nie saam nie. Foto ter illustrasie. (Foto: Redd/Unsplash) Los, oorgroot hemde kan mans maklik swaarder laat lyk. Kies ŉ hemp wat effens stywer om jou skouers en bors pas, maar genoeg spasie laat om gemaklik jou arms te kan kruis. Hemde met reguit some hoef ook nie altyd ingesteek te word nie, maar moet liefs net onder jou heupe en nie bokant jou knieë hang nie. Bykomende bronne: Mean’s Health, CBS News, GQ Magazine.